text: [{"text_idx": "#000000", "text": "Suba ada duang dina Made\u0301 Padang tusing mulihne\u0301. Somahne\u0301 paling nakonang. Sabilang anak ane\u0301 tepukina takonina, \u201cMaan macunduk teke\u0301n Bli Made\u0301 Padang?\u201d Makejang nyambatang tusing nawang kanti lapuranga ka kantor polisi. Polisine\u0301 masi bareng ngalihin. Kayang jani tusing ada ortane\u0301. Kulawargane\u0301 suba masi majalan nunasang. Cecire\u0301n dong suba ada, sambatanga Made\u0301 Padang enu idup."}, {"text_idx": "#000001", "text": "\u201cMadak apang enu seger oger Made\u0301 Padang,\u201d ke\u0301to makejang mapangapti. Ye\u0301n pajalan iane\u0301 sadina-dina nganutin buka paileh kamanusan. Tusing tae\u0301n tepuk ngae\u0301nang anak le\u0301n magejulan kenehne\u0301. Ia mula alep. Reramane\u0301 ngae\u0301nang adan gumanti meled apang sentanane\u0301 galang apadang. Nyidaang ngalangain keneh pinih tusing ngalangin awakne\u0301 padidi. Nah ye\u0301n nyidaang ngalangin anak le\u0301n, ento melahan buin. Ia lekad mara suud reramane\u0301 mamaca geguritan I Tamtam, kruna ngayahin kranjang padang. Kruna padange\u0301 ento ingetanga gati di kenehne\u0301. Pesu kruna soroh padang, ada padang lepas ane\u0301 manggo di pangabe\u0301nane\u0301, padang ambengan ane\u0301 manggo sirowistha, manggo mingmang. Ada buin padang kasna, biasane\u0301 manggo nuju Galungan, Mula dueg reramane\u0301 ngae\u0301nang adan apang liu dadi tutur."}, {"text_idx": "#000003", "text": "\u201cEnto suba Pa. Tusing tae\u0301n matungkas ajak tiang, Pa. Ajanian tiang bisa ngayahin Bli Made\u0301. Nuju ia pesu anak morahan doge\u0301n. Dugase\u0301 ipoan, morahan lakar sig timpalne\u0301. Tiang sapin nakonang adan timpalne\u0301. Nye\u0301n kade\u0301n, buina dija umahne\u0301? Ento pelih tiange\u0301. Krana tawang, ye\u0301n magedi tusing kanti makelo. Paling makelo duang jam. Buina nglah hape\u0301, kabenangan dugase\u0301 ento tusing abana hape\u0301ne\u0301. Biasane\u0301 ye\u0301n sing ngaba hape\u0301, maciri tusing makelo.\u201d"}, {"text_idx": "#000004", "text": "\u201cLamun ke\u0301to pepesin masi nunasang di sanggah, Luh. Sina ada kaswe\u0301canan uli kawitan e\u0301nggal tepuk kurenanne\u0301.\u201d"}, {"text_idx": "#000005", "text": "Kanti ngliwat telung dina masi tusing ada ortane\u0301 Made\u0301 Padang, \u201cBli dadi ati Bli ngalahin tiang buka jani. Kija gumantine\u0301 Bli? Apa mirib pelih tiange\u0301 teke\u0301n Bli? Mirib tiang tae\u0301n nyakitin keneh Bline\u0301? Sainget tiange\u0301 tusing tae\u0301n rasaang nyakitin Bli. Nah, ye\u0301n ada tae\u0301n tiang nyakitin, aksamaang tiang Bli. Eda sekelanga di keneh. Pelih mirib laksana, lan munyin tiange\u0301 teke\u0301n Bli.\u201d"}, {"text_idx": "#000006", "text": "Baan makelone\u0301 Made\u0301 Padang tusing mulih-mulih, tusing buin aliha. Sake\u0301wala, tetep masi astitianga apang tepuk buina mulih kajati mula. Suba rasaang tusing lakar tepuk buin kurenane\u0301. Suba sabilang timpal leketne\u0301 takonina masi nyambatang tusing ada ane\u0301 nawang. Dugase\u0301 ene\u0301, ada nyambatang maan nepukin anak masaih muane\u0301 buka Made\u0301 Padang. Kone\u0301 tepukina di durabali. Somahne\u0301 maan lakar nregteg, sake\u0301wala tusing sanget bani krana mara mantas orta doge\u0301n. Nah ye\u0301n saja ortane\u0301, ye\u0301n tusing, lakar tusing tepuk apa, buina jani liu orta ane\u0301 tusing seken-seken. Ada ane\u0301 nyambatang suba ngante\u0301n. Somahne\u0301 tusing ngugu krana suba seken pesan masemaya lakar satia kanti mulih ka gumi wayah. Tawanga kurenane\u0301 tusing demen ngepah keneh teke\u0301n anak luh le\u0301nan."}, {"text_idx": "#000008", "text": "Baan tusing mulih-mulih buina dija kade\u0301n Made\u0301 Padang nongos, matuane\u0301 nuturin Luh Ke\u0301rti apang tetep ngoyong jumahne\u0301. Tusing baanga magedi utawi mapalasan masomah. \u201cPa, saja beneh pangidih Bapane\u0301. Sake\u0301wala, Bapa masi apang nawang, Bli Made\u0301 ane\u0301 dadiang panegulan keneh lan jiwa pramanan tiange\u0301 ngalahin, suba tusing tresna buin. Nilar semayane\u0301 ipidan. Lakar ngujang lantas tiang enu dini? Nye\u0301n lantas ayahin tiang dadi anak luh.? Tiang suba masemaya satia teke\u0301n Bli Padang. Sake\u0301wala, Bli Padang ane\u0301 ngamaluin buka ke\u0301ne\u0301. Ia ngalahin tiang satmaka ia nundung tiang uli karange\u0301 ene\u0301. Bli Made\u0301 tusing nyambat nundung tiang. Sake\u0301wala, ngalahin tiang buka jani apa lantas binane\u0301 le\u0301nan teke\u0301n nundung tiang? Patuh teke\u0301n ngorahin tiang apang mapalasan makulawarga.\u201d"}, {"text_idx": "#000009", "text": "\u201cEda ja kanti ke\u0301to kenehe\u0301 Luh. Bapa suba mautsaha ngalihin I Made\u0301. Kayang jani, tusing ada ortane\u0301. Dija kade\u0301n ia jani? Apa enu idup apa ke\u0301nke\u0301n? Ye\u0301n dadi idih keneh Luh-e\u0301, eda ja mulih ka umah bajang. Ada adinne\u0301 I Made\u0301, ia lakar jatu karmaang bapa teke\u0301n Luh. Bapa meled apang Luh tetep nongos dini. Suba tawang Bapa pajalan Luh-e\u0301 bisa adana ngayahin I Made\u0301.\u201d"}, {"text_idx": "#000011", "text": "\u201cBeneh pesan. Madak apang Luh tusing salah tampi.\u201d"}, {"text_idx": "#000013", "text": "\u201cMiribne\u0301, Bli Made\u0301 tusing buin lakar mulih Luh. Suba kanti lebih teke\u0301n atiban lebih tusing masi ada ortana, ulian ento bapa bani ngorahin Luh apang ngante\u0301n ajak I Komang.\u201d"}, {"text_idx": "#000018", "text": "\u201cNah. Bapa lakar mamunyi teke\u0301n I Made\u0301. Jlema tusing bisa nresnain anak luh. Suba tibanan tusing mulih patuh teke\u0301n malasang kenehne\u0301 teke\u0301n Luh Ke\u0301rti.\u201d"}, {"text_idx": "#000019", "text": "Majalan pangante\u0301nane\u0301. Liu masi ane\u0301 nekain. Sage\u0301t ada mobil maplat Jawa mare\u0301re\u0301n di arep umahne\u0301. Makejang saling tolih. Luh Ke\u0301rti matolihan ke\u0301to masi Komang Adnyana. Nelektekang anake\u0301 ane\u0301 lakar tuun uli mobile\u0301. Ia matakon, \u201cNye\u0301n ento?\u201d Tusing ada bani nyautin."}]